เข้มประกันภัยสินค้า เอไอจีผวากรีซไม่จบ
เอไอจีเข้มประกันภัยสินเชื่อการค้า หลังวิกฤตหนี้กรีซไม่จบ
8 ก.ค. 2558

เอไอจีเข้มประกันภัยสินเชื่อการค้า หลังวิกฤตหนี้กรีซไม่จบ
นายณัฐพันธ์ พาณิชย์ชะวงศ์ ผู้จัดการแผนกรับประกันภัยสินเชื่อการค้า บริษัท นิวแฮมพ์เชอร์อินชัวรันส์ ในกลุ่ม เอไอจี เปิดเผยว่า ปัญหาวิกฤตการเงินกรีซทำบริษัทต้องเข้มงวดในการรับประกันภัยสินเชื่อทางการค้ามากขึ้น โดยเฉพาะในประเทศที่มีความเสี่ยงสูงขึ้น เช่น การจำกัดวงเงินคุ้มครองที่ลดลง จากปกติที่ให้ความคุ้มครอง 90% ของยอดขาย หรือการให้ลูกค้ามีส่วนร่วมรับผิดชอบความเสียหายส่วนแรกมากขึ้น หรือคิดเบี้ยตามความเสี่ยงที่เกิดขึ้นตั้งแต่ 0.1-0.3% ของยอดขาย
ทั้งนี้ ตามแผน 5 ปี บริษัทตั้งเป้าเติบโตตัวเลขสองหลักให้ได้ทุกปี เมื่อเทียบกับปัจจุบันที่มียอดเบี้ยอยู่ที่ 150 ล้านบาท ซึ่งคาดว่าในตลาดปัจจุบันมีผู้ประกอบการธุรกิจที่ทำประกันภัยสินเชื่อทางการค้าอยู่เพียง 10% เท่านั้น และปัจจุบันบริษัทมีสัดส่วนคุ้มครองลูกค้าในต่างประเทศที่ 40% และในประเทศ 60% ขณะที่อัตราความเสียหายต่อเบี้ยประกันภัยแม้จะปรับเพิ่มสูงขึ้นแต่ก็ยังอยู่ในระดับที่ควบคุมได้
“เรามองเห็นโอกาสที่ลูกค้ายังมองไม่เห็นอีกเยอะ เพียงแต่ต้องสื่อสารให้ลูกค้าได้เห็นถึงความสำคัญของการทำประกันสินเชื่อทางการค้า ยิ่งเศรษฐกิจทั่วโลกเป็นอย่างนี้ประกันตัวนี้ช่วยได้มาก หากคู่ค้าที่ทำธุรกิจมีปัญหาไม่สามารถจ่ายหนี้ให้เราได้ ประกันก็จะคุ้มครองจ่ายเคลมสินไหมให้แทน ลูกค้าเองก็ลดการตั้งสำรองเรื่องหนี้สูญไปได้” นายณัฐพันธ์ กล่าว
ทั้งนี้ บริษัทเตรียมนำแบบประกัน “ไซเบอร์ อินชัวรันส์” มาทำตลาดในไทย โดยอยู่ระหว่างรอให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) อนุมัติ ซึ่งจะให้ความคุ้มครองกรณีที่ลูกค้าถูกโจมตี หรือถูกแฮ็กเกอร์ข้อมูลทั้งจากภายในและภายนอกองค์กรได้ ประกันดังกล่าวเน้นกลุ่มลูกค้าที่มีความเสี่ยงในไทย เช่น ธุรกิจค้าปลีก ธนาคาร โรงแรม  เป็นต้น